DTF-ul sau Direct To Film, este o metodă de imprimare digitală, similară transferului de serigrafie, numai că realizat digital cu print pe imprimante speciale de DTF sau imprimante digitale de DTG. DTF-ul este o alternativă rapidă pentru anumite printuri DTG, pentru transferul de serigrafie care impune cantități minime și chiar pentru foliile imprimate digital. Este folosit cu succes la printuri de mici dimensiuni și în locul transferului de serigrafie. Se pot imprima designuri complexe, care pe alte metode de personalizare impun limite de culori și formă, etichete interioare de produs sau unde poziționarea este complexă. DTF-ul este o metodă versatilă de personalizare, putând fi aplicat pe multe tipuri de material și pe poziții imposibil de printat digital direct. La fel ca transferul de serigrafie, DTF-ul ține foarte mult de priza pe care o face printul cu materialul. Pentru că nu este un print DTG clasic direct pe material, la mijloc se află un element nou care asigură transferul cernelurilor pe produs: un strat de adeziv special, care se aplică sub print. Din acest motiv, aplicarea acestor transferuri nu se poate face pe orice material și trebuie testată în prealabil rezistența pe produsul respectiv. Folosind cerneluri și adeziv de calitate și aplicat corect, DTF-ul este o metodă rezistentă în timp, cu o intensitate impresionantă a culorilor. Se pot imprima orice fel de imagini, indiferent de complexitate, pe dimensiuni de la cele mai mici până la printuri cu suprafețe mari. Textilele personalizate prin DTF se îngrijesc similar cu produsele printate DTG: spălare la mașină întors pe dos, maximum 40 grade, centrifugare medie, călcare numai pe dos în zona printului, fără spalare uscata, fără uscare la uscător sau curațătorie chimică, fără exces de balsam sau anticalcar, fără supraîncărcare în cuva mașinii de spălat.